FK Fyllingsdalen

FK Fyllingsdalen (stiftet 20. september 2011) er en fotballklubb fra bydelen Fyllingsdalen i Bergen. Klubben er et resultat av sammenslåingen av de to fotballklubbene Fyllingen og Løv-Ham som ble iverksatt 1. januar 2012.

Sesongen 2011, den siste før sammenslåingen, spiller Løv-Ham i 1. divisjon menn og Fyllingen i 3. divisjon menn. Det er planen at Fyllingen trekker sitt lag og at FK Fyllingsdalen overtar plassen til Løv-Ham fra neste sesong, som blir i 2. divisjon herrer – ettersom Løv-Ham rykker ned fra 1. divisjon etter 2011-sesongen. Klubbens B-lag overtok plassen til Fyllingen og spiller i 3. divisjon menn.

Klubbens første kamp var en treningskamp mot Haugesund, hvor Fyllingsdalen tapte 1-2. Den første kampen i serien var mot Buvik, en kamp som FK Fyllingsdalen vant 4-2.

Foran 2014 sesongen ble tidligere Brann spiller Ólafur Örn Bjarnason ny Fyllingsdalen trener. Fra 2020 blir laget trent av Roy Wassberg, som også er tidligere Brann spiller.

Tabellen

Historie

Fyllingen Fotball 

Fyllingen Fotball ble stiftet 6. juni 1946 og hadde sin beste sportslige periode tidlig på 1990-tallet. Klubben kom til cupfinalen i 1990. Det ble NM-sølv etter 1–5-tap mot Rosenborg. I 1990, 1991 og 1993 spilte klubben i Tippeligaen. Ved sammenslåingen spilte Fyllingen i 3. divisjon etter nedrykk fra 2. divisjon etter 2009-sesongen. De mest kjente spillerne som har spilt for Fyllingen er Per Ove og Inge Ludvigsen og Erik Huseklepp.

Løv-Ham Fotball 

Løv-Ham Fotball ble stiftet 29. desember 1975 og rykket i 2004 opp fra 2. divisjon til 1. divisjon. Etter flere år i nedrykksstriden hadde klubben en historisk god sesong i 2010-sesongen. Klubben kvalifiserte seg til kvalifiseringsspillet for en plass i Tippeligaen 2011 etter en fjerdeplass i serien. Løv-Ham møtte Fredrikstad på bortebane, kampen endte med 2–0-seier for Fredrikstad. Ved sammenslåingen hadde Løv-Ham rykket ned fra 1. divisjon.

Sammenslåingen 

Første gangen forslag om sammenslåing mellom Løv-Ham og Fyllingen ble fremmet var høsten 2007. Målet var et budsjett på minimum 15 millioner, en fordobling i forhold til Løv-Hams budsjett i 2007. Hensikten var å skape en organisasjon og et navn som skape et stabilt toppfotballag, og som på sikt også kunne spille seg opp i Tippeligaen. Forsøket strandet da det ikke ble oppnådd tilstrekkelig flertall på det ekstraordinære årsmøtet i Fyllingen.

Høsten 2011 ble det på nytt forhandlinger om sammenslåing av klubbene. Den 28. september vedtok årsmøtene i begge klubbene sammenslåingen.

Navnestriden 

Det største stridsemnet i forbindelse med sammenslåingen var navnet på den nye klubben. Opprinnelig hadde styret vedtatt at den nye klubben ikke skal ha et navn som inneholdt stedsnavn eller noen av de gamle klubbenes navn. Etter en veiledende avstemning på nett om klubbens navn og draktfarge ble Varden Fotballklubb – etter navnet på stadion – valgt som navn av styret i den nye klubben. Selv om navnet Fyllingsdalen Fotballklubb hadde fått flest stemmer, dette ble begrunnet blant annet med hensynet til sponsorer. Draktfarge ble lilla, med lyseblå reservedrakter. 

Særlig navnevalget vakte stort engasjement i Bergen vest og blant klubbenes medlemmer, bl.a. ble det pekt på at navnet ikke gav klubben noen relasjon til bydelen den ligger i. Etter at en ny avstemning med personlig oppmøte i klubbens lokaler gav overveldende flertall for FK Fyllingsdalen (117 av 160 stemmer), ble det bestemt at dette blir klubbnavnet. Varden FK fikk 34 stemmer, mens tre andre alternativer fikk få eller ingen stemmer.

Fargene på draktene har også vakt reaksjoner, men disse ble ikke endret.

Referanser

Eksterne lenker 
 FK Fyllingsdalens hjemmeside

Fotballag i Bergen
Fotballag etablert i 2011
Fyllingsdalen